钦定古今图书集成/明伦汇编/氏族典/第202卷 > 高浟
## 钦定古今图书集成/明伦汇编/氏族典/第202卷 > 高浟

按《北齐书彭城景思王浟传》：“彭城景思王浟，字子深，
神武第五子也。元象二年，拜通直散骑常侍，封长乐
郡公。武定六年，出为沧州刺史，转都督定州刺史，政
化为当时第一。天保初，封彭城王。四年，征为侍中，人
吏送别悲号。七年，转司州牧，选从事皆取文才士明
剖断者，当时称为美选。后加特进，兼司空太尉。太妃”
薨，解任。寻诏复本官。俄拜司空，兼尚书令。济南嗣位，
除开府仪同三司、尚书令，领大宗正卿。皇建初，拜大
司马，兼尚书令，转太保。武成入承大业，迁太师、录尚
书。浟明练世务，果于断决，事无大小，咸悉以情。自车
驾巡幸，浟常留邺。河清三年二月，群盗田子礼等数
十人谋劫浟为主，诈称使者，径向浟第，至内室，称敕
牵浟上马，临以白刃，欲引向南殿。浟大呼不从，遂遇
害，时年三十二，朝野痛惜。子宝德嗣，位开府，兼尚书
左仆射。